РЕЦЕНЗИЯ

на дисертационния труд на Кристина Папазиси

за присъждане на образователната и научна степен „доктор“

по научно направление

1.2. Педагогика (Предучилищна педагогика)

на тема

ПОДОБРЯВАНЕ НА СОЦИАЛНАТА КОМПЕТЕНТНОСТ В ПРЕХОДА ОТ ДЕТСКАТА ГРАДИНА КЪМ НАЧАЛНОТО УЧИЛИЩЕ

научен ръководител: проф. д-р Весела Гюрова

ФНОИ, СУ „Св. Климент Охридски“

Дисертационният труд е в обем от 147 страници, структуриран в увод, три глави, изводи и приноси. Литературните източници са 195 на брой.

Темата е актуална и значима от гледна точка на социализацията на детето, разгледана като една от най-важните предпоставки за успешната му интеграция в новата социална среда, а именно училищната.

В ***първа глава*** са изведени основни характеристики на социалната компетентност при децата на 4 – 8-годишна възраст, като фокусът е поставен върху цялостната детска индивидуалност при акцентиране върху периода на преход към новата социална роля – ученик. Имайки предвид поставения от докторантката научен проблем, този подход на теоретичния анализ е целесъобразен и подкрепящ основните изследователски тези. Културната компетентност е интерпретирана чрез извеждане на взаимовръзки между нея и социалната компетентност. Имайки предвид разбирането на културната компетентност като подкрепа, популяризиране и възприемане на културни различия считам, че понятието „интеркултурна компетентност“ е по-подходящо.

Интелектуалното, емоционалното и психологическото развитие са разгледани като аспекти, характеризиращи индивидуалното развитие от гледна точка на осигуряване на подходящи условия за неговата подкрепа в контекста на усъвършенстване на социалната компетентност.

Във ***втора глава*** са представени теоретико-експерименталните и организационните параметри на изследването: целта, задачите и хипотезите, обектът и предметът, както и изследователските методи.

Формиращата система е изградена върху създаването на модел за усъвършенстване на социалната компетентност при прехода между детската градина и началното училище, апробиран с деца на 5 – 6-годишна възраст.

Формулирани са три хипотези, насочени към значими изследователски параметри на проучването по посока на възможни проблеми и пречки, съпътстващи социализацията на детето по време на прехода детска градина – начално училище, значимостта на взаимодействието между деца, учители и родители за успешното протичане на този процес, както и потвърждаване на позитивното влияние на разработения експериментален модел върху социалния живот на 4 – 8-годишните деца. Тези три хипотези се подкрепени от осем задачи, които са коректно поставени.

Изследването е реализирано в три етапа в периода 2014 – 2017 година, като са изведени и обосновани методите, използвани във всеки от тях.

Прави впечатление прецизното структуриране на трите етапа както по отношение на съдържанието им и разпределението на дейностите, така и по отношение на позиционирането им във времето. Тази организация на изследването е предпоставка за обективност при установяване на положителното влияние на разработения от докторантката експериментален модел, както и при проверката на другите две хипотези.

*В проучвателния етап* са проведени полуструктурирани интервюта с учители и родители, както и наблюдение на поведението на децата в условията на детската градина и първи клас, насочени към проектиране на основните параметри на експерименталния модел и извеждане на неговите структурни и съдържателни аспекти. Направен е теоретичен анализ на нормативната документация. Проведени са също така диагностични процедури за установяване на социалната компетентност на децата.

В изследването, освен деца от предучилищна и начална училищна възраст, са включени и учители, и родители, чрез съответни скали за социална компетентност, от които са получени резултати при всеки един от трите етапа. Това дава възможност на докторантката да направи сравнителен анализ на тези данни за период от три години.

*Във втория етап* са реализирани констатиращ и формиращ експеримент – апробация на експерименталния модел в условията на детската градина, както и диагностични процедури за установяване на социалната компетентност на децата в началото и в края на учебната година.

*В третия етап* е реализиран контролен експеримент с децата в училищна среда, което дава възможност за установяване на влиянието на експерименталния модел върху тяхната социализация.

В изследването участват учители от детски градини и начални учители, родители на деца, посещаващи детски градини и начални училища, както и деца от предучилищна и начална училищна възраст. Докторантката представя техния брой за всеки един от етапите: в първи етап – 979 участници (деца, родители, учители); във втори етап – 111 деца на 5 – 6-годишна възраст, които представляват експерименталната група, както и 114 деца на същата възраст от контролната група; в трети етап – 78 деца на 6 – 7-годишна възраст от експерименталната група.

Системата от игрови ситуации акцентира върху усъвършенстване на самоконтрола, емпатията и вербалната комуникация, интерпретирани като значими за социализацията на детето умения.

Съдържанието на експерименталния модел е структурирано в шест модула от игрови ситуации, насочени към формиране на умения у детето за позитивно взаимодействие при прехода от детска градина към начално училище – игри за договаряне, за комуникация, за разрешаване на проблеми и конфликти, за справяне с агресията и сътрудничество, за саморегулация на поведението и емоциите. Системата от експериментални игрови ситуации се отличава с оригиналност на съдържанието и балансираност чрез седмичното разпределение на темите, даващо възможност за тяхното планирано реализиране в условията на детската градина при отчитане на потребностите и интересите на децата.

В ***глава трета*** са представени критериите и индикаторите на качествения и количествения анализ на резултатите за всеки от трите етапа. Те отчитат недостатъчно усъвършенстваните аспекти на социалната компетентност на изследваните групи деца. Този подход дава възможност за установяване на влиянието, което експерименталният модел оказва върху тяхното положително развитие.

Във връзка с първата хипотеза и в резултат на проведените диагностични процедури по време на проучвателния етап, са изведени пет проблемни области на социалната компетентност на детето в първи клас, които са взети под внимание при разработването на авторския модел.

Апробирането на модела за усъвършенстване на социалната компетентност по време на втория етап в рамките на детската градина с експерименталната група и сравнението на получените резултати с тези на контролната група, недвусмислено потвърждава положителното влияние на системата от игрови ситуации. Това се подкрепя и от резултатите, получени по време на третия етап от психолого-педагогическия експеримент, проведен отново с децата от експериментална група, вече постъпили в първи клас.

Изследователските търсения на докторантката обхващат широк контекст, изключително добре организиран и логически подчинен на тематичната насоченост на дисертационния труд.

С убеденост потвърждавам изведените приноси. Като най-съществени в теоретичен, в изследователски и в практико-приложен план бих посочила разработването и апробирането на експерименталния модел за усъвършенстване на социалната компетентност на децата при прехода от детска градина към начално училище на основата на предварително изведените проблемни области в тяхната социализация.

В заключение: като давам висока оценка на дисертационния труд предлагам на уважаемите членове на научното жури да присъдят образователната и научната степен доктор на Кристина Папазиси.

01.08.2019

Подпис: ………………………………

(доц. д-р Лора Спиридонова)